Suid-Afrikaners wéét van humor en geduld | Knysna-Plett Herald
Suid-Afrikaners wéét van humor en geduld
Anneke Botha | 18 December 2019
'n Suid-Afrikaanse kennis, wat in Kanada woon, skryf dié dag op sosiale media dat sy en haar man oor die grens na Amerika wou gaan om Kersinkopies te doen.
Toe haar man sy paspoort uithaal het dit reeds in Augustus verval. Vinnig word daar foto's geneem, vorms ingevul en ingehandig. Hulle gaan huis toe. Na drie ure kry hulle 'n oproep, sy paspoort is gereed. Sy skryf: "Sien, daarom woon ons in Kanada!"
Ek giggel, want die humorengeltjie, wat so deel is van ons Suid-Afrikaners se DNS kom sit op my skouer.
Ek begin tik in die kommentaar blokkie:
Ai, foeitog, klink my dit het so vinnig gegaan julle het nie eers in 'n ry gestaan nie? Hoe beoefen julle geduld in Kanada? In Suid-Afrika staan ons orals in rye. By die bank, by die OTM, apteek, klerewinkels, kruidenierswarewinkels, selfs by die toilet.
Ons knoop 'n geselsie aan met vreemdelinge. Die ry raak korter. Ons leer van mekaar en smee só nuwe bande.
Ons in Suid-Afrika is goed met beplanning, hoor! Ons moet ten minste drie tot ses maande vooruit beplan as ons in 'n ander land wil gaan inkopies doen. Dan kom Job se geduld, in afwagting vir die SMS van Binnelandse Sake dat jou paspoort gereed is. Indien 'n visum nodig is, word die uitstappie na die konsulaat in die Kaap of Johannesburg deel van 'n kort vakansie. Lekker, né?
Ja, dit sou miskien lekker wees om net drie ure te wag vir 'n paspoort. Maar weet jy hoe lekker is dit om Kersfees by die see, in die Karoo of bosveld te wees? En nie soos 'n Oros-mannetjie aangetrek te wees wanneer jy buite wil rondloop nie.
Mag jou geduld dié feesseisoen beoefen en nie beproef word nie. Mag ons wat op reën wag, dit in afwagting doen en nie in spanning nie. En mag jy die nuwe jaar met nuwe moed en geduld ingaan!